Delegația PSD la consultările cu președintele Iohannis: Deputatul Eugen Nicolicea și doi pretinși foști deținuți politici de la penitenciarul Aiud / Unul dintre ei este un infractor de drept comun, ”vândut” de Antena 3 drept deținut politic

Delegația PSD la consultările cu președintele Klaus Iohannis este compusă din deputatul Eugen Nicolicea, unul dintre vârfurile de lance ale social-democraților la modificările legilor justiției și a Codurilor penale, și din doi pretinși foști deținuți politici de la penitenciarul Aiud, potrivit unui anunț de presă transmis de PSD.

Update 2: Președintele Iohannis a rămas să discute doar cu cei doi foști deținuți politici care l-au însoțit pe Eugen Nicolicea la consultări.

Update: „Să ştiţi că mă bucur că v-au trimis pe dumneavoastră. O să mai vorbim câteva minute după”, a spus şeful statului în debutul întâlnirii cu delegaţia PSD, din care fac parte foştii deţinuţi politic Marin Iancu şi Ioan Muntean.

Unul dintre cei doi așa-zisi deținuți politici este însă Ioan Muntean, un infractor de drept comun recidivist, care a în anii ’80 a atacat un grănicer și i-a luat pistolul mitralieră și muniția.

Comunicatul PSD:

”Revenim cu detalii privind așa-zisele consultări de la Palatul Cotroceni referitoare la situația din justiție și vă reamintim, de asemenea, delegația Partidului Social Democrat:

Domnul Eugen Nicolicea – Vicepreședinte al Camerei Deputaților Domnul Marin Iancu – Fost deținut politic Domnul Ioan Muntean – Fost deținut politic

Domnul Marin Iancu a fost deținut politic la penitenciarul din Aiud timp de cinci ani și patru luni.

Deși îndeplinea condițiile pentru a putea fi eliberat, procurorul Augustin Lazăr, pe atunci președinte al Comisiei de propuneri pentru punerea în libertate condiționată de la închisoarea din Aiud i-a refuzat de patru ori liberarea condiționată.

Mai exact, cazul domnului Marin Iancu a fost analizat de patru ori de către Comisia lui Lazar. Și de fiecare dată s-a considerat că acesta nu poate fi pus în libertate, fiind amânat până când deținutul politic și-a ispășit integral pedeapsa, deși îndeplinea condițiile legale pentru a putea fi eliberat.

După ce și-a ispășit integral pedeapsa, generalul în rezervă Marin Iancu a trecut prin alte momente cumplite în ziua de 21 decembrie 1989, zi în care fiica cea mare a fost împușcată. În timp ce protesta în stradă împreună cu fiica cea mică împotriva regimului comunist, a aflat că fiica cea mare a fost ucisă.

Domnul Ioan Muntean, de asemenea, a fost deținut politic la penitenciarul din Aiud, Secția 6-a Bis cu regim restrictiv, categoria deținuți politici extrem de periculoși pentru statul comunist PCR, timp de șapte ani.

La fel, Comisia condusă de Augustin Lazăr i-a respins de două ori liberarea.

După ce i-a făcut plângere lui Lazăr despre abuzurile din penitenciar, acesta i-a întocmit un raport de pedepsire și l-a băgat zece zile la izolare.

Cei doi eroi încarcerați au trăit un calvar în penitenciarul din Aiud, le-au fost răpiți ani din viață, ani petrecuți în iadul condus de Lazăr”.

Foto: Delegația PSD la consultările de la Cotroceni: Eugen Nicolicea (stânga), Marin Iancu (mijloc) și Ioan Muntean (dreapta). Sursa: Inquam Photos / Octav Ganea